[pic] | КОМИСИЯ НА ЕВРОПЕЙСКИTЕ ОБЩНОСТИ |

Брюксел, 28.11.2007 г.

COM(2007) 759 окончателен

Предложение за

РЕГЛАМЕНТ НА СЪВЕТА

относно установяване на възможностите за риболов за 2008 г. и свързаните с тях условия на определени рибни ресурси и групи от рибни ресурси, приложими във водите на Общността и за корабите на Общността във води, които подлежат на ограничения на улова

(представена от Комисията)

ОБЯСНИТЕЛЕН МЕМОРАНДУМ

Контекст на предложението |

Основания и цели на предложението Регламентът за годишните възможности за риболов е основният правен инструмент за опазване на ресурсите в рамките на общата политика в областта на рибарството (ОПР). Той съдържа както ограничения на улова и на риболовното усилие във връзка с плановете за възстановяване и дългосрочните планове, така и временни мерки и дерогации от други законодателни актове (като регламентът за техническите условия, регламентът за ограничаване на риболовното усилие във връзка с дълбоководните видове и др.). Съобщението на Комисията (COM(2007) 295 окончателен) излага основанията на предложението. За много рибни ресурси са представени становища за ограничаване на улова до възможно най-ниското равнище, дори за прекратяване на риболова. Запасите от много ресурси са извън безопасните биологични граници. Въпреки наложените в рамките на ОПР мерки по съхраняване на запасите, броят на видовете в тези уязвими категории не намалява. Този анализ потвърждава абсолютната необходимост от засилени мерки по съхраняване на използваните рибни запаси. За 2008 г. становищата от ICES и НТИКР още веднъж подчертават оскъдните запаси от много рибни ресурси във водите на Общността. Повечето ресурси подлежат на експлоатация при равнища, надвишаващи тези, които съответстват на максималния потенциален добив. Много от тях се използват над допустимите биологични равнища и известен брой ресурси с ключово значение, включително повечето от видовете атлантическа треска, биват експлоатирани при нива, които носят твърде висока опасност от невъзможност за естествено възстановяване на ресурсите. По силата на Регламент (ЕО) № 2371/2002 на Съвета Комисията предлага всяка година ограничения на улова и риболовното усилие с оглед на това риболовните дейности на Общността да са устойчиви в екологичен, икономически и социален аспект. |

Общ контекст В много случаи рибните ресурси подлежат на твърде голяма експлоатация. Всяка година Съветът установява ограничения на улова, но действителното равнище на улова продължава да бъде в много случаи над това, което води до устойчив добив. Причината е, че ограниченията на улова понякога биват определяни на твърде високи нива, за да осигурят устойчивост в състоянието на запасите, и че в определен брой случаи тези ограничения на улова не биват прилагани достатъчно добре. В последните години в някои риболовни дейности бяха въведени както ограничения на усилието с цел да се допринесе за прилагането на ограниченията на улова, така и многогодишни планове за възстановяване по отношение на определени ресурси с оглед на установяване на годишни ограничения на улова за достигане на устойчиви равнища от запасите чрез постепенно намаляване на смъртността от риболов. Ако не се достигне до ефективен контрол на улова и риболовното усилие, то това ще доведе до по-нататъшно влошаване на състоянието на рибните запаси, което от своя страна е несъвместимо с целта на ОПР за достигане на устойчиво развитие на риболовните дейности в Общността. |

Действащи разпоредби в обхвата на предложението Действащите разпоредби в обхвата на предложението спират да се прилагат на 31 декември 2006 г. |

Съвместимост с други политики и цели на Съюза Предложените мерки са разработени в съответствие с целите на общата политика в областта на рибарството и са съвместими с политиката на Общността за устойчиво развитие. |

Консултиране със заинтересованите страни и оценка на въздействието |

Консултиране със заинтересованите страни |

Методи на консултиране, основни целеви сектори и общ профил на респондентите Предложението отчита консултациите, осъществени с Регионалните консултативни съвети, Консултативния комитет по рибарство и аквакултури (ККРА се състои от представители на професионалните организации на предприятията за производство, преработка и търговия с рибните продукти и продуктите от аквакултури, и от непрофесионалните организации, представляващи интересите на потребителите, на екологията и на развитието) и с Комитета по рибарство и аквакултури. Тези консултации се проведоха въз основа на Съобщението на Комисията до Съвета и Европейския парламент „Подобряване на консултациите при управление на политиката по рибарство на Общността“ (COM(2006)246 окончателен), което излага принципите на така наречения „подход на предварителните действия“, и на Съобщението на Комисията до Съвета във връзка с възможностите за риболов за 2008 г. (COM(2007)295 окончателен), изразяващ гледните точки и намеренията на Комисията относно предложенията за равнищата на ОДУ и квотите, като все още не бяха представени научните становища за състоянието на запасите за 2008 г. |

Обобщение на отговорите и подход при вземането им под внимание Регионалните консултативни съвети настояват за необходимостта да се осигури всяка една промяна в годишните равнища на ОДУ и на квотите да е постепенна, за да се ограничат във възможно най-голяма степен нарушенията в краткосрочен план на стопанските дейности. Както е видно от подробното по-долу описание на предложението, подходът на постепенно коригиране и ограничаване на промените във възможностите за риболов от една година спрямо друга е включен в предложението, когато това е било възможно, без да води до влошаване на състоянието на уязвимите ресурси. |

Събиране и използване на експертни мнения |

Засегнати научни/експертни области Биология на рибните ресурси и икономика на риболовните дейности. |

Използвана методология Консултиране на независима международна научна структура, ICES и организиране на пленарно заседание на НТИКР. |

Основни консултирани организации/експерти - Международният съвет за изследване на морето (ICES), като консултацията се проведе през октомври 2007 г. - Научният, технически и икономически комитет по рибарство (НТИКР) бе консултиран през ноември 2007 г. |

Обобщение на получените и използвани становища Бе споменато съществуването на потенциално сериозни опасности с необратими последици. Налице е единодушие за наличието на такива опасности. |

НТИКР потвърждава, а в няколко случаи и доразви, представените от ICES становища. |

Използвани методи за запознаване на обществеността с експертните мнения След официално одобрение на Комисията всички доклади на НТИКР са достъпни на интернет страницата на ГД „Рибарство и морско дело“. |

Оценка на въздействието Мерките за ограничаване на улова и усилието трябва да бъдат приети от публичните органи в съответствие с член 20 от Регламент (ЕО) № 2371/2002 на Съвета. При прилагане на предложените мерки те ще доведат до общо намаляване на възможностите за риболов за корабите на Общността. Предложението не се ограничава само до краткосрочни решения, но и се вписва в дългосрочен подход, при който равнището на риболов се намалява постепенно до достигане на дългосрочни устойчиви нива. Възприетият в предложението подход ще доведе в краткосрочен план до намаляване на равнищата на ОДУ, но възстановяването на запасите от подлежащите на твърде голямо използване ресурси ще доведе до увеличаване на възможностите за риболов. Очаква се последиците в средно до дългосрочен план от подхода да са ограничаване на въздействието върху околната среда в резултат на намаляване на риболовното усилие и на улова като брой кораби и/или средна стойност на риболовното усилие на кораб, както и запазване или увеличаване на разтоварванията на суша. |

Правни елементи на предложението |

Кратко описание на предложеното действие Предложението установява ограниченията на улова и усилието, приложими към риболовните дейности на Общността и международния риболов с участието на кораби на Общността, с оглед достигане на целта на ОПР за осигуряване на устойчивостта на риболовните дейности от биологична, икономическа и социална гледна точка. |

Правно основание Член 20 от Регламент (ЕО) № 2371/2002. |

Принцип на субсидиарността Предложението попада под изключителната компетентност на Общността. Поради тази причина принципът на субсидиарността не се прилага. |

Принцип на пропорционалността Предложението отговаря на принципа на пропорционалността поради следната причина. |

Тъй като политиката в областта на рибарството е обща, тя е от изключителната компетентност на Общността и поради тази причина следва да бъде прилагана чрез регламенти на Съвета. Със съответен регламент на Съвета се предоставят възможности за риболов на държавите-членки, които притежават пълни права да ги разпределят между региони или стопански субекти по своя преценка и по този начин държавите-членки имат по-голям простор за действие във връзка с решенията относно социалноикономическия модел, който ще изберат, за да усвояват предоставените им възможности за риболов. |

Предложението не поражда нови финансови последици за държавите-членки. Тъй като регламент с такъв обхват и предмет се приема всяка година, държавните и частните механизми за неговото прилагане са вече създадени. |

Избор на инструменти |

Предложени инструменти: регламент. |

Други средства не са подходящи поради следната причина: Това е предложение за управление на рибарството, което в съответствие с Регламент (ЕО) № 2371/2002 на Съвета следва да се въведе чрез годишен регламент на Съвета, приет с квалифицирано мнозинство. |

Отражение върху бюджета |

Предложението няма отражение върху бюджета на Общността. |

Допълнителна информация |

Опростяване |

Предложението предвижда опростяване на административните процедури за публичните компетентни органи (на ЕС или национални) и по-специално по отношение на изискванията за предаване на данни в рамките на прилагането на системата за управление на усилието. |

Клауза за преразглеждане/преработка/краен срок на валидност |

Тъй като предложението се отнася за годишен регламент за 2008 г., то не включва клауза за преработка. |

Подробно обяснение на предложението По отношение на ограниченията на улова и на управлението на усилието предложението е в съответствие с принципите на така наречения „подход на предварителните действия“, който е изложен в Съобщението на Комисията до Съвета и Европейския парламент „Подобряване на консултациите при управление на политиката по рибарство на Общността“ (COM(2006)246 окончателен), и в Съобщението на Комисията до Съвета във връзка с възможностите за риболов за 2008 г. (COM(2007)295 окончателен), изразяващ гледните точки и намеренията на Комисията относно предложенията за равнищата на ОДУ и квотите, като все още не бяха представени научните становища за състоянието на запасите за 2008 г. В съответствие с подхода на предварителните действия консултациите със заинтересованите страни и държавите-членки се проведоха през годината. Освен това предложението е в съответствие със Съобщението на Комисията до Съвета и Европейския парламент „Прилагане на принципа за устойчиво развитие в рибарството на ЕС чрез максимален устойчив добив (МУД)“ (COM(2006)360 окончателен) в степента, в която не води до увеличаване на смъртността от риболов, което би било в противоречие с ангажимента на Комисията и държавите-членки, поет на световната среща на върха в Йоханесбург по въпросите на устойчивото развитие по отношение на запазване или възстановяване на запасите до равнища, които могат да доведат до максимален устойчив добив, като целта е те да се достигнат най-бързо във връзка с ресурсите, запасите от които са намалели, и при възможност — не по-късно от 2015 г. Що се отнася до управлението на усилието възможна алтернативна схема, основана на тавани от киловат дни, бе дискутирана на три пъти с държавите-членки в рамките на подхода на предварителните действия въз основа на неофициален документ: два пъти в рамките на Работната група на Съвета „Политиката в областта на рибарството в и извън Общността“ и веднъж в Комитета по рибарство и аквакултури. Идеята за такава алтернативна схема бе като цяло добре приета от държавите-членки, при все че всичките засегнати страни от ЕС се съгласиха, че ще бъде необходимо да се проведе по-задълбочено обсъждане и да се остави по-дълъг период за адаптиране на националните административни процедури към изискванията на основана на киловат дните схема за управление на усилието. Единодушно бе предложено да се отложи въвеждането на подобна нова схема за 2009 г. Настоящата схема за управление на усилието в приложения ІІА, Б и В, основана на дни в морето, ще бъде следователно запазена и през 2008 г. с намерението обсъждането на управлението на усилието на база на киловат дните да продължи и през тази година с оглед на прилагане на подобна схема през 2009 г. Предложението включва ограничения на улова, които са договорени в контекста на някои регионални организации в областта на рибарството. Ограниченията на улова и други препоръки на Международната комисия за опазване на рибата тон в Атлантическия океан (ICCAT) ще бъдат обявени на годишните заседания на тази организация през ноември 2007 г. Равнищата на ОДУ за ресурсите във водите на Гренландия, както и за тези, които подлежат на съвместно използване с Норвегия, не са все още достъпни, тъй като се изчаква приключване на консултациите през ноември и декември 2007 г. Тези равнища на ОДУ са представени pro memoria (pm). Трябва също така да се отбележи, че в приложение ІІ, което се отнася до риболовното усилие за кораби в рамките на възстановяването на запасите от определени ресурси, включително атлантическа треска, максималният брой дни, през които кораб може да се намира в зона е обозначен сега като pm, тъй като Комисията все още анализира информацията от НТИКР във връзка с изпълнението на разпоредбите от приложение ІІ през 2007 г. Методологията за определяне на окончателното риболовно усилие за риболовните дейности, насочени към вида пясъчна змиорка (риба пясъчница) в зони ІІІа и ІV и във водите на ЕО от ІІа е също все още предмет на анализ. По отношение на управлението на усилието за дълбоководните ресурси Съветът прие през декември 2006 г. намаление от 10 % на риболовното усилие във връзка с дълбоководните видове спрямо равнищата от 2005 г. Това намаление е обаче по-малко от 30-те %, които се искат от NEAFC (Комисията за риболова в североизточната част на Атлантическия океан). Последващо намаление с 10 % спрямо същото референтно равнище е необходимо както с оглед на международните задължения на Общността, така и за опазване на ресурсите, които, както ICES подчертава от няколко години, са крайно уязвими и се нуждаят от спешна защита поради своя изключително нисък потенциал за естествено възстановяване на запасите си. Схемите за годишно управление се запазват за видове с кратък жизнен цикъл, като например хамсия от Бискайския залив и пясъчна змиорка (риба пясъчница), норвежки паут и трицона (копърка, цаца, шпрот) в Северно море. В тези случаи предложените за началото на 2008 г. възможности за риболов могат да бъдат преразгледани през годината в съответствие с актуализираните научни становища чрез регламенти на Комисията, които ще дадат възможност за бързо прилагане на предвижданите мерки по управлението. |

(Обяснителен меморандум – потвърден – хххх знака – в съответствие със стандарта на ГД „Писмени преводи“) |

1. Предложение за

РЕГЛАМЕНТ НА СЪВЕТА

относно установяване на възможностите за риболов за 2008 г. и свързаните с тях условия на определени рибни ресурси и групи от рибни ресурси, приложими във водите на Общността и за корабите на Общността във води, които подлежат на ограничения на улова

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Регламент (EО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството[1], и по-специално член 20 от него,

като взе предвид Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите[2], и по-специално член 2 от него,

като взе предвид Регламент (ЕО) № 423/2004 на Съвета от 26 февруари 2004 г. относно определяне на мерки за възстановяване на запасите от атлантическа треска[3] и по-специално членове 6 и 8 от него,

като взе предвид Регламент (ЕО) № 811/2004 на Съвета от 21 април 2004 г. относно въвеждането на мерки за възстановяване на популацията на северна мерлуза[4] и по-специално член 5 от него,

като взе предвид Регламент (EO) № 2166/2005 на Съвета oт 20 декември 2005 година относно установяване на мерки за възстановяването на запасите от южен хек и норвежки омар в Карибско море и Западния иберийски полуостров и за изменение на Регламент (EO) № 850/98 относно опазването на риболовните ресурси посредством технически мерки за защита на младите екземпляри морски организми[5], и по-специално членове 5 и 6 от него,

като взе предвид Регламент (ЕО) № 388/2006 на Съвета от 23 февруари 2006 г. относно съставяне на многогодишен план за устойчива експлоатация на запаса от морски език в Бискайския залив[6] и по-специално член 4 от него,

като взе предвид Регламент (ЕО) № 509/2007 на Съвета от 7 май 2007 г. за съставяне на многогодишен план за устойчива експлоатация на запаса от морски език в Западния Ламанш[7] и по-специално член 3 и 5 от него,

като взе предвид Регламент (ЕО) № 676/2007 на Съвета от 11 юни 2007 г. за съставяне на многогодишен план за риболовни дейности, експлоатиращи запасите от писия и морски език в Северно море[8], и по-специално член 6 и 9 от него,

като взе предвид предложението на Комисията,

като има предвид, че:

2. Член 4 от Регламент (ЕО) № 2371/2002 изисква Съветът да приеме мерките, необходими за да се осигурят достъпът до водите и ресурсите и устойчивото осъществяване на риболовните дейности, като вземе предвид наличните научни становища и по-специално докладът, изготвен от Научния, технически и икономически комитет по рибарство (НТИКР).

3. Съгласно член 20 от Регламент (ЕО) № 2371/2002 задължение на Съвета е да определи общите допустими улови (ОДУ) по вид риболовна дейност или група риболовни дейности. Риболовните възможности следва да се разпределят между държавите-членки и трети държави съгласно критериите, определени в член 20 от посочения регламент.

4. С цел да се осигури ефективно управление на ОДУ и квотите следва да бъдат установени специфичните условия, при които се извършват риболовните операции.

5. Необходимо е принципите и определени процедури за управление на риболовната дейност да бъдат установени на равнището на Общността, така че държавите-членки да могат да осигурят управлението на корабите под флага си.

6. Член 3 от Регламент (ЕО) № 2371/2002 установява определения във връзка с разпределението на възможностите за риболов.

7. Риболовните възможности следва да бъдат усвоявани в съответствие със законодателството на Общността в тази област и по-специално с Регламент (ЕИО) № 2807/83 на Комисията от 22 септември 1983 г. относно установяване на подробни правила за вписване на информация за улова на риба от държавите-членки[9], Регламент (ЕИО) № 2930/86 на Съвета от 22 септември 1986 г. определящ характеристиките на риболовните кораби[10], Регламент (ЕИО) № 1381/87 на Комисията от 20 май 1987 г. относно установяване на подробни правила по отношение на обозначаването и документацията на риболовните кораби[11], Регламент (ЕИО) № 3880/91 на Съвета от 17 декември 1991 г. относно предоставянето на статистически данни за номиналния улов на държавите-членки, които извършват риболов в североизточната част на Атлантически океан[12], Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството[13], Регламент (ЕО) № 1627/94 на Съвета от 27 юни 1994 г. относно постановяване на общите разпоредби за специалните разрешителни за риболов[14], Регламент (ЕО) № 850/98 на Съвета от 30 март 1998 г. относно опазването на рибните ресурси посредством технически мерки за защита на младите екземпляри морски организми[15], Регламент (ЕО) № 1434/98 на Съвета от 29 юни 1998 г. за определяне на условия, съгласно които херингата може да бъде разтоварена на сушата за промишлени цели, различни от директната консумация от човека[16], Регламент (ЕО) № 2347/2002 на Съвета от 16 декември 2002 г. за определяне на специалните условия за достъп до риболовните полета на дълбоководни запаси и за определяне на съответните изисквания[17], Регламент (ЕО) № 1954/2003 на Съвета от 4 ноември 2003 г. за управление на риболовното усилие по отношение на определени риболовни зони и рибни ресурси на Общността[18], Регламент (ЕО) № 2244/2003 на Комисията от 18 декември 2003 г. за определяне на подробни разпоредби относно системите за наблюдение със сателит на риболовните кораби[19], Регламент (ЕО) № 423/2004 на Съвета от 26 февруари 2004 г. относно определяне на мерки за възстановяване на запасите от атлантическа треска[20], Регламент (ЕО) № 601/2004 на Съвета от 22 март 2004 г. за определяне на някои контролни мерки за риболовната дейност в зоната, обхваната от Конвенцията за опазване на живите морски ресурси на Антарктика[21], Регламент (ЕО) № 811/2004 на Съвета от 21 април 2004 г. относно въвеждането на мерки за възстановяване на популацията на северна мерлуза[22], Регламент (ЕО) № 2115/2005 на Съвета от 20 декември 2005 г. oтносно установяване на план за възстановяването на черната писия в рамките на Организацията за риболов в северозападната част на Атлантическия океан[23], Регламент (ЕО) № 2166/2005 на Съвета от 20 декември 2005 г. относно установяване на мерки за възстановяването на запасите от южен хек и норвежки омар в Карибско море и Западния иберийски полуостров и за изменение на Регламент (EO) № 850/98 относно опазването на риболовните ресурси посредством технически мерки за защита на младите екземпляри морски организми[24], Регламент (ЕО) № 388/2006 на Съвета от 23 февруари 2006 г. относно съставяне на многогодишен план за устойчива експлоатация на запаса от морски език в Бискайския залив[25], Регламент (ЕО) № 2015/2006 на Съвета от 19 декември 2006 г. за определяне на риболовните възможности за 2007 г. и 2008 г. за общностните риболовни кораби за някои дълбоководни рибни запаси[26], Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94[27], Регламент (ЕО) № 509/2007 на Съвета от 7 май 2007 г. за съставяне на многогодишен план за устойчива експлоатация на запаса от морски език в Западния Ламанш[28], Регламент (ЕО) № 520/2007 на Съвета от 7 май 2007 г. за определяне на технически мерки за опазването на определени популации от далекомигриращи видове риба и за отмяна на Регламент (ЕО) № 973/2001[29], Регламент (ЕО) № 676/2007 на Съвета от 11 юни 2007 г. за съставяне на многогодишен план за риболовни дейности, експлоатиращи запасите от писия и морски език в Северно море[30] и Регламент (ЕО) № хххх/2007 на Съвета от хх октомври 2007 г. за определяне на мерки за опазване и привеждане в действие, приложими в регулаторната зона на Организацията за риболов в северозападната част на Атлантическия океан[31].

8. Следва да се уточни, че морските организми, които са уловени в рамките на риболовните дейности, осъществени единствено за целите на научни изследвания, не могат да бъдат продавани, съхранявани, излагани или предлагани за продажба с каквато и да е цел.

9. Вследствие на становището на Международния съвет за изследване на морето (ICES) е необходимо да се запази прилагането на система за управление на ограниченията на улова на хамсия в зона VIII на ICES. Комисията определя ограниченията на улова на хамсия в зона VІІІ на ICES от гледна точка на събраната през първата половина на 2008 г. научна информация и на изводите от обсъждането, проведено в контекста на многогодишен план за вида хамсия.

10. Вследствие на становището на ICES е необходимо да се запази и преразгледа система за управление на риболовното усилие за вида пясъчна змиорка (риба пясъчница) в зони IIIa и IV на ICES и във водите на ЕО от зона IIa.

11. Като преходна мярка и в светлината на последното научно становище на ICES риболовното усилие за определени дълбоководни видове следва в още по-голяма степен да се намали.

12. Съгласно член 20 от Регламент (ЕО) № 2371/2002 задължение на Съвета е да вземе решение за условията, свързани с ограниченията на улова и/или ограниченията за риболовното усилие. Научната информация показва, че значителен улов над определените ОДУ оказва отрицателно въздействие върху устойчивостта на риболовните дейности. Следователно е целесъобразно да се въведат такива свързани с тях условия, които да дадат възможност да се постигне подобрено изпълнение на определените възможности за риболов.

13. На своето годишно заседание през 2007 г. Организацията за риболов в северозападната част на Атлантическия океан (NAFO) прие известен брой технически и контролни мерки. Необходимо е тези мерки да се приложат.

14. [На своето XXVІ годишно заседание през 2007 г. Конвенцията за опазване на живите морски ресурси на Антарктика (CCAMLR) прие съответни ограничения за улова на ресурсите, които подлежат на риболов от страна на всеки член на CCAMLR. CCAMLR одобри също така участието на корабите на Общността в проучвателен риболов на Dissostichus spp. в подзони 88.1 и 88.2 на ФАО, а също и в участъци 58.4.1, 58.4.2, 58.4.3a) и 58.4.3b), като съответните риболовни дейности подлежат както на ограничения на улова и прилова, така и на някои специфични технически мерки. Тези пределни стойности и технически мерки също трябва да бъдат приложени.]

15. [С цел спазване на международните задължения, поети от Общността като договаряща страна по CCAMLR, включително задължението да прилага приетите от Комисията на CCAMLR мерки, следва да се приложат равнищата на ОДУ, приети от тази комисия за риболовната 2007—2008 година, и съответните крайни дати за тази риболовна година.]

16. Съгласно член 2 от Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите[32], ресурсите, които са предмет на различните установени в него мерки, трябва да бъдат посочени.

17. [В съответствие с процедурата, предвидена в споразуменията или протоколите относно отношенията в областта на рибарството, Общността проведе консултации с Норвегия[33], Фарьорските острови[34] и Гренландия[35] във връзка с риболовните права].

18. Общността е договаряща страна по няколко регионални риболовни организации. Тези риболовни организации препоръчаха определяне на ограничения на улова и/или ограничения на усилието, както и други правила за опазване на някои видове. Поради тази причина Общността следва да изпълни тези препоръки.

19. При обсъждането през 2007 г. относно въвеждането за 2008 г. на алтернативна схема за управление на усилието, основана на тавани за киловат дните, се достигна до заключението, че ще бъде необходимо да се създаде по-продължителен график във времето с оглед на адаптиране на националните административни процедури към изискванията на такава схема за управление на усилието, като настоящата система за управление на усилието въз основа на дни в морето, ще бъде запазена през 2008 г. с намерението да се продължи обсъждането и през тази година върху система за управление на усилието, основана на киловат дни в морето, която да се прилага през 2009 г.

20. За приспособяване на ограниченията на риболовното усилие за вида атлантическа треска, както са установени в Регламент (ЕО) № 423/2004, се запазват други механизми с цел риболовното усилие да се управлява, като се отчита равнището на ОДУ в съответствие с член 8, параграф 3 от посочения регламент.

21. Следва да се запазят някои временни разпоредби за използването на VMS данни с цел да се гарантира по-голяма ефикасност и ефективност при наблюдението, контрола и надзора на управлението на усилието.

22. За приспособяване на ограниченията на риболовното усилие за вида морски език, както са определени в Регламент (ЕО) № 509/2007, се установяват други механизми с цел риболовното усилие да се управлява, като се отчита равнището на ОДУ в съответствие с член 5, параграф 2 от посочения регламент.

23. За приспособяване на ограниченията на риболовното усилие за видовете писия и морски език, както са заложени в Регламент (ЕО) № 676/2007, се установяват други механизми с цел риболовното усилие да се управлява, като се отчита равнището на ОДУ в съответствие с член 9, параграф 2 от посочения регламент.

24. За запасите от атлантическа треска в Северно море, Скагерак и Западния Ламанш, в Ирландско море и на запад от Шотландия, и за запасите от мерлуза и норвежки омар в зони VIIIc и IXa на ICES, е необходимо да се адаптират нивата на допустимото усилие в рамките на схемата за управление на усилието.

25. С цел да се допринесе за съхраняване на рибните запаси през 2008 г. следва да се изпълнят някои допълнителни мерки относно контрола и техническите условия за риболов.

26. В съответствие с научните становища на ICES са необходими допълващи ограниченията на улова мерки за опазване на струпванията от размножаваща се синя молва в зони VІ и VІІ на ICES.

27. Научните изследвания показаха, че риболовните практики с хрилни мрежи и заплитащи мрежи в зони VIa, VIb, VIIb, VIIc, VIIj, VIIk, VIII, IX, X и XII на ICES представляват сериозна заплаха за дълбоководните видове. Докато се приемат по-постоянни мерки обаче, следва да се осъществят преходни мерки, за да може да се извършват тези категории риболов при определени условия.

28. С цел да се гарантира устойчива експлоатация на запасите от мерлуза и да се намали изхвърлянето на улов, следва да се запазят като преходни мерки в зони VIIIa, VIIIb и VIIId на ICES последните технически разработки за селективни риболовни съоръжения.

29. Необходимо е да се запази контролът върху разтоварванията на суша и предаването между кораби на замразена риба в пристанищата на Общността от страна на риболовните кораби на трети държави, както това бе препоръчано от NEAFC (Комисията за риболова в североизточната част на Атлантическия океан). През ноември 2007 г. NEAFC препоръча някои кораби да бъдат включени в списъка с кораби, за които е потвърдено, че са участвали в незаконен, недеклариран и нерегулиран риболов. Следва да се осигури включването на тези препоръки в правната система на Общността.

30. С оглед да се допринесе за опазването на вида октопод и по-специално за защита на младите екземпляри е необходимо за 2008 г. да се запази минимален размер на октопода от морските води под суверенитета или юрисдикцията на трети държави, разположени в зоната на CECAF, до приемането на регламент за изменение и допълнение на Регламент (ЕО) № 850/98.

31. В светлината на становището на НТИКР риболов с бим тралове, използващи електрически импулсен ток, следва да се разреши в зони IVc и IVb-юг на ICES само при определени условия.

32. Междуамериканската комисия за тропическа риба тон (IATTC) не успя да приеме ограничения на улова за жълтопер тунец, дебел (големоок) тон и листао (ивичест тунец) на годишното си заседание през 2007 г. и въпреки че Общността не е член на посочената организация, е необходимо да се приемат мерки за осигуряване на устойчиво управление на ресурсите под юрисдикцията на същата организация.

33. [На своето трето годишно заседание Комисията за риболова в Западен и Централен Тихи океан (WCPFC) прие ограничения на усилието за жълтопер тунец, дебел (големоок) тон и листао (ивичест тунец), риба меч и южнотихоокеански бял тон, както и технически мерки по отношение на обработването на прилова. Общността е член на WCPFC от януари 2005 г. Необходимо е следователно да се приложат тези мерки в правото на Общността, за да се осигури устойчивото управление на ресурсите под юрисдикцията на тази организация.]

34. На своите годишни заседания през 2006 г. и 2007 година ГКРСМ прие известен брой препоръки относно техническите мерки по отношение на определени категории риболов в Средиземно море. С цел да се допринесе за съхраняването на рибните запаси е необходимо тези мерки да се изпълнят през 2008 г., докато се приеме регламент за изменение на Регламент (ЕО) № 1967/2006.

35. На своето годишно заседание през 2007 г. SEAFO (Организацията за риболова в Югоизточния Атлантически океан) прие ограничения на улова за рибните ресурси в зоната на Конвенцията на SEAFO и установи условия във връзка с възобновяването на риболовните дейности в понастоящем затворени риболовни зони и подробни изисквания за инспекциите на пристанищните държави. Необходимо е тези мерки да бъдат въведени в правото на Общността.

36. На годишните си заседания през 2006 и 2007 г. Комисията по рибата тон в Индийския океан (IOTC) прие известен брой мерки във връзка с управлението и контрола. Необходимо е тези мерки да бъдат въведени в правото на Общността.

37. На третата си международна среща за създаване на нова регионална организация за управление на рибарството в южната част на Тихия океан, която се проведе през май 2007 г., участниците приеха временни мерки с оглед регулиране както на пелагичните, така и на дънните риболовни дейности в южната част на Тихия океан. Необходимо е тези мерки да бъдат въведени в правото на Общността.

38. С цел да се осигури уловът на северно путасу от кораби на трети държави във водите на Общността да се отчита правилно е необходимо да се запазят разпоредбите за засилен контрол върху тези кораби.

39. С оглед да се осигури продължаване на дейностите на рибарите в Общността и да се избегнат опасностите за състоянието на запасите и всякакви евентуални затруднения, дължащи се на изтичане на срока действие на Регламент (ЕО) № 41/2007 на Съвета от 21 декември 2006 г. за определяне на риболовните възможности за 2007 г. и свързаните с тях условия за някои рибни запаси и групи от рибни запаси, приложими във водите на Общността и за корабите на Общността във води, в които се изискват ограничения върху улова[36], е от първостепенно значение да се открият тези риболовни дейности от 1 януари 2008 г. и някои от правилата на посочения регламент да се запазят в сила през януари 2008 г. Предвид спешния характер на въпроса е наложително да се направи изключение от шестседмичния срок, посочен в дял I, член 3 от протокола за ролята на националните парламенти в Европейския съюз, приложен към Договора за Европейския съюз и към договорите за създаване на Европейските общности.

ПРИЕ НАСТОЯЩИЯ РЕГЛАМЕНТ:

ГЛАВА I Обхват и определения

Член 1 Предмет

Настоящият регламент установява възможностите за риболов за 2008 г. за определени рибни ресурси и групи от рибни ресурси, и свързаните с тях условия, при които могат да бъдат използвани тези риболовни възможности.

Освен това той определя някои ограничения на усилието и свързаните с тях условия за януари 2009 г., и установява за някои антарктически ресурси възможностите за риболов и специфичните условия за периодите по приложение IД.

Член 2 Обхват

1. Освен ако не са установени различни разпоредби, настоящият регламент се прилага за:

a) риболовните кораби на Общността („кораби на Общността“); и

б) риболовните кораби, плаващи под флага на трети държави и регистрирани в тях („риболовни кораби на трети държави“) във водите на Общността („води на ЕО“).

2. Чрез дерогация от параграф 1 разпоредбите на настоящият регламент, с изключение на точки 4.2 и 14 от приложение ІІІ и бележка под линия 1 към приложение VІІІ, не се прилагат за риболовните дейности, извършвани единствено за целите на научни проучвания и провеждани с разрешението на и под ръководството на държавата-членка, под чийто флаг плава корабът и за които Комисията и държавата-членка, в чиито води се провеждат изследванията, са били предварително информирани. Морските организми, които са уловени в рамките на риболовните дейности, осъществени единствено за целите на научни изследвания, не могат да бъдат продавани, съхранявани, излагани или предлагани за продажба с каквато и да е цел.

Член 3 Определения

Следните определения се прилагат за целите на настоящия регламент, които допълват тези по член 3 от Регламент (ЕО) № 2371/2002:

a) „общи допустими улови“ (ОДУ) означава количеството, което може да се улови и разтовари на суша от всеки ресурс в рамките на една година;

б) „квота“ означава дял от ОДУ, отпуснат на Общността, държавите-членки или на трети държави;

в) „международни води“ означава водите извън суверенитета или юрисдикцията на която и да е държава;

Член 4 Зони за риболов

За целите на настоящият регламент се прилагат следните определения на зони:

a) „зони на ICES“ (Международният съвет за изследване на морето) — зоните, определени в Регламент (ЕИО) № 3880/91;

б) „Скагерак“ означава зоната, заключена на запад от линия, прекарана от фара Hanstholm до фара Lindesnes, и на юг от линия, прекарана от фара Skagen до фара Tistlarna, и от тази точка до най-близката точка на шведския бряг;

в) „Категат“ означава зоната, заключена на север от линия, прекарана от фара Skagen до фара Tistlarna, и от тази точка — до най-близката точка на шведския бряг, и на юг — от линия, прокарана от Hasenøre до Gnibens Spids, от Korshage до Spodsbjerg, и от Gilbjerg Hoved до Kullen;

г) „залива на Кадис“ означава района от зона IXa на ICES, разположен на изток от дължина 7°23′48″W;

д) „зона на ГКРСМ“ (Генералната комисия по риболова в Средиземно море) — зоната, ограничена в Решение 98/416/ЕО[37] на Съвета от 16 юни 1998 г. относно присъединяването на Европейската общност към Генералната комисия по риболова в Средиземно море;

е) „зони на CECAF“ (Централна източна част на Атлантическия океан или главна риболовна зона 34 на ФАО) — зоните, определени в Регламент (ЕО) № 2597/95 на Съвета от 23 октомври 1995 г. относно предоставянето на статистически данни за номиналния улов и риболовната дейност на държавите-членки, които извършват риболов в зони извън северната част на Атлантическия океан[38];

ж) „зона на Конвенцията NEAFC“ означава водите, които са посочени в член 1 от Конвенцията, приложена към Решение 81/608/ЕИО на Съвета от 13 юли 1981 относно подписването на Конвенция за бъдещо многостранно сътрудничество в областта на риболова в североизточната част на Атлантическия океан[39];

з) „регулаторна зона на NEAFC“ означава водите от зоните на Конвенцията на NEAFC, които се намират извън водите под юрисдикцията на договарящите страни по NEAFC;

и) „зони на NAFO“ (Организацията за риболов в северозападната част на Атлантическия океан) — зоните, определени в Регламент (ЕИО) № 2018/93 на Съвета от 30 юни 1993 г. относно предаването на статистически данни за улова и риболовната дейност от държавите-членки, които извършват риболов в северозападната част на Атлантическия океан[40];

й) „регулаторна зона на NAFO“ означава частта от зоната на Организацията за риболов в северозападната част на Атлантическия океан (NAFO), която не попада под суверенитета или юрисдикцията на крайбрежните държави;

к) „зони на SEAFO“ (Организацията за риболова в Югоизточния Атлантически океан) — зоните, ограничени в Решение 2002/738/ЕО на Съвета от 22 юли 2002 г. относно сключването от Европейската общност на Конвенция за опазване и управление на рибните ресурси в Югоизточния Атлантически океан[41];

л) „зона на ICCAT“ (Международната комисия за опазване на рибата тон в Атлантическия океан) — зоната, определена в Решение 86/238/ЕИО на Съвета от 9 юни 1986 г. относно присъединяването на Общността към Mеждународната конвенция за опазване на рибата тон в Атлантическия океан, изменена с протокола, приложен към заключителния акт от конференцията на пълномощните представители на държавите страни по Конвенцията, подписан в Париж на 10 юли 1984 година[42];

м) „зони на CCAMLR“ (Конвенцията за опазване на живите морски ресурси на Антарктика) — зоните, определени в Регламент (ЕО) № 601/2004;

н) „зона на IATTC“ (Междуамериканската конвенция за тропическа риба тон) — зоната, определена в Решение 2006/539/ЕО на Съвета от 22 май 2006 г. относно сключването, от името на Европейската общност, на Конвенцията за укрепване на Междуамериканската комисия за тропическа риба тон, създадена от Конвенцията между Съединените американски щати и Република Коста Рика от 1949 г.[43];

о) „зона на IOTC“ (Комисията по рибата тон в Индийския океан) — зоната, определена в Решение 95/399/ЕО на Съвета от 18 септември 1995 г. за присъединяването на Общността към Споразумението за създаване на Комисия по рибата тон в Индийския океан[44];

п) зона на Регионалната организация за управление на рибарството в южната част на Тихия океан (SPFO) е открито море на юг от екватора, на север от зоната на Конвенцията CCAMLR, на изток от зоната на Конвенцията на SIOFA, определена в Решение 2006/496/ЕО на Съвета от 6 юли 2006 г. за подписването, от името на Европейската общност, на Споразумението за риболов в южен Индийски океан, и на запад от зоните под юрисдикцията на южноамериканските държави по отношение на рибарството;

р) „зона WCPFC“ (Конвенцията за риболова в Западен и Централен Тихи океан) — зоната, определена в Решение 2005/75/ЕО на Съвета от 26 април 2004 г. за присъединяване на Общността към Конвенцията за опазването и управлението на далекомигриращите рибни запаси в Западния и Централен Тихи океан[45];

ГЛАВА II Възможности за риболов и свързани с тях условия за корабите на Общността

Член 5 Ограничения на улова и разпределения

1. Ограниченията на улова за корабите на Общността във водите на Общността или в определени води извън Общността, разпределението на тези ограничения на улова между държавите-членки и допълнителните условия съгласно член 2 от Регламент (ЕО) № 847/96 са посочени в приложение I.

2. На корабите на Общността се разрешава улов в рамките на квотите по приложение I във водите под юрисдикцията по отношение на рибарството на Фарьорските острови, Гренландия, Исландия и Норвегия, и в риболовната зона около Ян Майен при условията по членове 11, 20 и 21.

3. Комисията определя окончателните ограничения за улов на пясъчна змиорка (риба пясъчница) в зони IIIa и IV на ICES и във водите на ЕО от зона IIa на ICES съгласно правилата, определени в точка 8 от приложение IIГ.

4. Комисията определя ограничения за улова на мойва във водите на Гренландия от зони V и XIV на ICES, които са на разположение на Общността при равнище от 7,7 % от съответния ОДУ, веднага след като той бъде установен.

5. Ограниченията върху улова на норвежки паут в зона IIIa на ICES и във водите на ЕО от зони IIa и IV на ICES, на трицона (копърка, цаца, шпрот) във водите на ЕО от зони IIa и IV на ICES могат да бъдат преразгледани от Комисията съгласно процедурата по член 30, параграф 2 от Регламент (ЕО) № 2371/2002 в светлината на научната информация, събрана през първата половина на 2008 г.

6. Комисията определя ограниченията на улова на хамсия в зона VІІІ на ICES от гледна точка на събраната през първата половина на 2008 г. научна информация и на изводите от обсъждането, проведено в контекста на многогодишен план за вида хамсия.

Член 6 Забранени видове

Забранява се на корабите на Общността да извършват риболов, да задържат на борда, да предават на друг кораб и да разтоварват на суша следните видове както във всички води на Общността, така и извън тях:

- гигантска акула (Cetorhinus maximus);

- бяла акула (Carcharodon carcharias).

Член 7 Специални разпоредби относно разпределенията

1. Определеното в приложение I разпределение на възможностите за риболов между държавите-членки се извършва, без да се засягат:

a) размяната по член 20, параграф 5 от Регламент (ЕО) № 2371/2002;

б) преразпределенията по член 21, параграф 4, член 23, параграф 1 и член 32, параграф 2 от Регламент (ЕИО) № 2847/93;

в) разтоварванията на суша на допълнителни количества риба по член 3 от Регламент (ЕО) № 847/96;

г) удържаните количества по член 4 от Регламент (ЕО) № 847/96;

д) приспаданията по член 5 от Регламент (ЕО) № 847/96.

2. За целите на запазване на квотите, които да бъдат прехвърлени към 2009 г., член 4, параграф 2 от Регламент (ЕО) № 847/96 се прилага към всички ресурси, предмет на аналитичен ОДУ, чрез дерогация от същия регламент.

Член 8 Ограничения на риболовното усилие и свързани с тях условия за управлението на ресурсите

1. От 1 февруари 2008 г. до 31 януари 2009 г. ограниченията върху риболовното усилие и свързаните с тях условия, определени в:

a) приложение IIA, се прилагат за управлението на някои ресурси в Категат, Скагерак и зони IV, VIa, VIIa, VIId на ICES и във водите на ЕО от зона IIa на ICES;

б) приложение IIБ, се прилагат за управлението на мерлуза и норвежки омар в зони VIIIc и IXa на ICES, с изключение на залива на Кадис;

в) приложение IIВ, се прилагат за управлението на запасите от морски език в зона VIIe на ICES;

г) приложение IIГ, се прилагат за управлението на запасите от пясъчна змиорка (риба пясъчница) в зони IIIa и IV на ICES и водите на ЕО от зона IIa на ICES.

2. За периода от 1 януари 2009 г. до 31 януари 2009 г. за ресурсите, посочени в параграф 1, букви a), б), в) и г), продължават да се прилагат разпоредбите във връзка с риболовното усилие и свързаните с него условия, определени в приложения IIA, IIБ, IIВ и IIГ към Регламент (ЕО) № 41/2007.

3. Комисията определя окончателното риболовно усилие за 2008 г. за риболова на вида пясъчна змиорка (риба пясъчница) в зони IIIa и IV на ICES и във водите на ЕО от зона IIa на ICES въз основа на правилата по точки 3—7 от приложение IIГ.

4. Държавите-членки осигуряват за 2008 г. нивата на риболовното усилие, измерени в киловати за дните отсъствие от пристанището, на кораби с разрешително за дълбоководен риболов, да не надвишат 70 % от средногодишното риболовно усилие, разгърнато от корабите на съответната държава-членка през 2003 г. при рейсове, за които корабите са имали разрешителни за дълбоководен риболов и/или са подлежали на риболов дълбоководните видове, посочени в приложения I и II към Регламент (ЕО) № 2347/2002. Настоящият параграф се прилага само към риболовни рейсове, при които са били уловени повече от 100 kg дълбоководни видове, различни от голяма сребърна корюшка.

Член 9 Условия за разтоварване на суша на улова и прилова

1. Риба от запасите, за които са определени ограничения на улов, се задържа на борда или се разтоварва на суша единствено ако:

a) уловът е извършен от кораби на държава-членка, която има квота и тази квота не е изчерпана; или

б) уловът представлява част от дела на Общността, който не е бил разпределен по квоти между държавите-членки, и този дял не е изчерпан.

2. Чрез дерогация от параграф 1 следните рибни ресурси могат да се задържат на борда и да се разтоварват на суша, дори и ако съответна държава-членка няма квоти или квотите или дяловете са изчерпани:

a) видове, различни от херинга и скумрия, които

(i) са уловени заедно с други видове, с мрежи с размер на окото, по-малък от 32 mm в съответствие с член 4 от Регламент (ЕО) № 850/98, и

(ii) уловът не е сортиран нито на борда, нито при разтоварването на суша;

или

б) скумрия, когато

(i) е уловена заедно със сафрид или сардина;

(ii) не надвишава 10 % от общото тегло на скумрията, сафрида и сардината на борда; и

iii) уловът не е сортиран нито на борда, нито при разтоварването на суша.

3. Всички разтоварени на суша количества се приспадат от квотата или, ако делът на Общността не е разпределен между държавите-членки по квоти — от дела на Общността освен улова по разпоредбите на параграф 2.

4. Определянето на процента на прилов и неговото предназначение се извършва съгласно членове 4 и 11 от Регламент (ЕО) № 850/98.

Член 10 Разтоварвания на суша на несортиран улов от зони IIIa, IV и VIId на ICES и от водите на ЕО от зона IIa на ICES

1. Член 2, параграф 1 от Регламент (ЕО) № 1434/98 не се прилага за вида херинга, уловена в зони IIIa, IV и VIId на ICES и във водите на ЕО от зона IIa на ICES.

2. Когато ограниченията на улова на държава-членка за вида херинга в зони IIIa, IV и VIId на ICES и във водите на ЕО от зона IIa на ICES са достигнати, на корабите, плаващи под флага на тази държава-членка, регистрирани в Общността и извършващи риболов, към който се прилагат съответните ограничения на улова, се забранява да разтоварват улов, които не е сортиран и съдържа херинга.

3. Държавите-членки осигуряват наличието на подходяща програма за вземане на проби, която позволява ефикасно наблюдение на разтоварванията на суша на несортиран по видове улов от зони IIIa, IV и VIId на ICES и от водите на ЕО от зона IIa на ICES.

4. Несортиран улов от зони IIIa, IV и VIId на ICES и от водите на ЕО от зона IIa на ICES се разтоварва единствено на пристанища и места за разтоварване, където действа програма за вземане на проби по параграф 1.

Член 11 Ограничения на достъпа

Корабите на Общността не могат да извършват никакъв риболов в Скагерак в рамките на 12 морски мили от изходните линии на Норвегия. На кораби, плаващи под флага на Дания или Швеция, се разрешава обаче да извършват риболов до четири морски мили от изходните линии на Норвегия.

Член 12

Определяне на размера на отворите на мрежата и на дебелината на кордата

Размерите на отворите на мрежата и дебелината на кордата са определени в настоящия регламент в съответствие с Регламент (ЕО) № 129/2003 на Комисията от 20 януари 2003 г. за създаване на подробни правила за определяне на размера на отворите и дебелината на кордата на рибарските мрежи[46].

Член 13 Преходни технически и контролни мерки

Преходните технически и контролни мерки за корабите на Общността са определени в приложение III.

ГЛАВА III Ограничения на улова и свързани с тях условия за риболовните кораби на трети държави

Член 14 Разрешаване

На риболовните кораби, плаващи под флага на Венецуела и на Норвегия, и на риболовните кораби, регистрирани във Фарьорските острови, се разрешава да извършват риболов във водите на Общността в рамките на ограниченията на улова по приложение I и при спазване на предвидените в членове 15, 16—17 и 21—27 условия.

Член 15 Забранени видове

Забранява се на риболовните кораби на трети държави да извършват риболов, да задържат на борда, да предават на други кораби и да разтоварват на суша следните видове във всички води на Общността:

- гигантска акула (Cetorhinus maximus);

- бяла акула (Carcharodon carcharias).

Член 16 Географски ограничения

1. Риболовът от страна на риболовните кораби, плаващи под флага на Норвегия или регистрирани във Фарьорските острови, се ограничава до онези части от зоната от 200 морски мили, които се намират по посока към открито море отвъд 12 морски мили от изходните линии на държавите-членки в зона IV на ICES, в Категат и в Атлантическия океан, северно от 43°00′N, освен зоната, посочена в член 18 от Регламент (ЕО) № 2371/2002.

2. Риболовът в Скагерак от страна на риболовните кораби, плаващи под флага на Норвегия, се разрешава в посока към открито море отвъд четиримилната зона от изходните линии на Дания и Швеция.

3. Риболовът от страна на риболовните кораби, плаващи под флага на Венецуела, се ограничава до онези части от зоната от 200 морски мили, отстоящи в посока към открито море отвъд 12 морски мили от изходните линии на департамент Френска Гвиана.

Член 17 Транзит през водите на Общността

Риболовните кораби на трети държави, които преминават транзитно през водите на Общността, прибират своите мрежи така, че да не могат да бъдат лесно използвани, съгласно следните условия:

а) мрежи, тежести и сходни съоръжения се отделят от техните трални дъски и такелаж за влачене и теглене;

б) мрежи, които са върху или над палубата, се пристягат здраво към някоя част от надпалубните съоръжения.

Член 18 Условия за разтоварване на суша на улова и прилова

Екземпляри от рибни ресурси, за които има установени ограничения на улов, не се задържат на борда, нито се разтоварват на суша, освен ако уловът не е извършен от риболовни кораби на трета държава, която има квота и тази квота не е изчерпана.

Член 19 Преходни технически и контролни мерки

Преходните технически и контролни мерки за риболовните кораби на трети държави са определени в приложение III.

ГЛАВА IV Лицензионен режим за корабите на Общността

Член 20 Лицензии и свързани с тях условия

1. Въпреки общите правила относно лицензиите за риболов и специалните разрешителни за риболов, предвидени в Регламент (ЕО) № 1627/94, риболовът от страна на корабите на Общността във водите на трета държава подлежи на изискването за притежаване на лицензия, издадена от компетентните органи на тази трета държава.

2. Въпреки това параграф 1 не се прилага за следните кораби на Общността, когато извършват риболов в норвежките води на Северно море:

a) кораби с тонаж, равен на или по-малък от 200 БТ; или

б) кораби, осъществяващи риболов на различни от скумрия видове за консумация от човека; или

в) кораби, плаващи под флага на Швеция, в съответствие с установената практика.

3. Максималният брой на лицензиите и другите свързани условия са определени в част І от приложение ІV. Заявленията за лицензия посочват вида на риболова и името и характеристиките на корабите на Общността, на които трябва да бъдат издадени лицензиите и се изпращат от компетентните органи на държавите-членки до Комисията, която на свой ред изпраща тези заявления до компетентните органи на съответната трета държава.

4. Ако една държава-членка прехвърли квота на друга държава-членка (замяна на квоти) за риболовните зони, посочени в част I от приложение IV, прехвърлянето включва съответно прехвърляне на лицензии и се свежда до знанието на Комисията. Не трябва обаче да се надвишава общият брой лицензии за всяка риболовна зона, посочен в част I от приложение IV.

5. Корабите на Общността съблюдават мерките по опазване на ресурсите и контролните мерки, както и всички други разпоредби, регулиращи зоната, в която извършват риболов.

Член 21 Фарьорските острови

Корабите на Общността, лицензирани да извършват целеви риболов на определен вид във водите на Фарьорските острови, могат да извършват целеви риболов и на други видове, при условие че уведомят предварително фарьорските компетентни органи.

ГЛАВА V Лицензионен режим за риболовните кораби на трети държави

Член 22 Задължение за притежаване на лицензия и специално разрешително за риболов

1. Независимо от член 28б от Регламент (ЕИО) № 2847/93 риболовните кораби с по-малък от 200 БТ, плаващи под флага на Норвегия, се освобождават от задължението да имат лицензия и специално разрешително за риболов.

2. Лицензията и специалното разрешително за риболов трябва да бъдат на борда. Въпреки това риболовните кораби, регистрирани във Фарьорските острови или Норвегия, се освобождават от това задължение.

3. Риболовните кораби от трети държави, на които към 31 декември 2007 г. е разрешено да извършват риболов, могат да продължат да извършват риболов, считано от 1 януари 2008 г., до подаването до Комисията и одобряването от нея на списъка на риболовните кораби с разрешение за извършване на риболов.

Член 23 Заявление за лицензия и специално разрешително за риболов

Заявлението за лицензия и за специално разрешително за риболов, представени на Комисията от компетентния орган на трета държава, се придружава от следната информация:

a) име на кораба;

б) регистрационен номер;

в) външни идентификационни букви и номера;

г) пристанище по регистрация;

д) име и адрес на корабособственика или фрахтователя;

е) брутен тонаж и обща дължина;

ж) мощност на двигателя;

з) позивна и радиочестота;

и) планиран метод за риболов;

й) планирана зона за риболов;

к) целеви видове;

л) период, за който е заявена лицензията.

Член 24 Брой лицензии

Броят лицензии и свързаните с тях специални условия са установени в част II от приложение IV.

Член 25 Отмяна и отнемане

1. Лицензиите и специалните разрешителни за риболов могат да бъдат отменяни с оглед издаването на нови лицензии и специални разрешителни за риболов. Отменянето влиза в сила на деня преди датата на издаване на новите лицензии и специални разрешителни за риболов от страна на Комисията. Новите лицензии и специални разрешителни за риболов влизат в сила на датата на издаването им.

2. Лицензиите и специалните разрешителни за риболов се отнемат изцяло или частично преди да изтече срокът им, ако квотата за съответния ресурс, посочена в приложение I, е изчерпана.

3. Лицензиите и специалните разрешителни за риболов се отнемат в случай на неспазване на което и да е задължение по настоящия регламент.

Член 26 Неспазване на приложимите правила

1. За максимален период от 12 месеца никаква лицензия или специално разрешително за риболов не се издава на риболовен кораб на трета държава, който не е изпълнил задълженията, определени в настоящия регламент.

2. Комисията предоставя на компетентните органи на съответната трета държава имената и характеристиките на риболовните кораби на трети държави, които няма да получат разрешение за риболов в риболовната зона на Общността за следващия месец или месеци поради нарушение на съответните правила по настоящия регламент.

Член 27 Задължения на титуляря на лицензия

1. Риболовните кораби на трети държави съблюдават мерките за опазване на ресурсите и контролните мерки, както и останалите разпоредби, регулиращи риболова на корабите на Общността в зоната, в която осъществяват дейност, и по-специално разпоредбите от Регламенти (ЕИО) № 1381/87, (ЕИО) № 2847/93, (ЕО) № 1627/94, (ЕО) № 850/98, (ЕО) № 1434/98 и Регламент 2187/2005 на Съвета[47].

2. Риболовните кораби на трети държави по параграф 1 водят риболовен дневник, в който се вписва информацията, определена в част I от приложение V.

3. Риболовните кораби на трети държави, освен корабите под флага на Норвегия и извършващи риболов в зона IIIa на ICES, изпращат на Комисията информацията по приложение VI съгласно правилата, определени в посоченото приложение.

Член 28 Специфични разпоредби относно департамент Френска Гвиана

1. Издаването на лицензии за риболов във водите на департамент Френска Гвиана е подчинено на поемането на задължение от страна на собственика на риболовния кораб на съответната трета държава да разреши на наблюдател да се качи на борда, ако Комисията формулира такова искане.

2. Риболовните кораби на трети държави, извършващи риболов във водите на департамент Френска Гвиана, водят риболовен дневник, съответстващ на образеца от част II на приложение V. Данните за улова се изпращат до Комисията при формулирано за целта искане чрез френските компетентни органи.

ГЛАВА VI Специални разпоредби за корабите на Общността, които извършват риболов в Средиземно море

Член 29 Въвеждане на сезон, забранен за риболова на корифена с помощта на устройства за събиране на риба

1. С цел опазване на запаса от вида корифена (Coryphaena hippurus), по-специално младите екземпляри, риболовът с помощта на устройства за събиране на риба (УСР) се забранява от 1 януари 2008 г. до 14 август 2008 г. във всички географски подзони на зоната по Споразумението за ГКРСМ.

2. Чрез дерогация от параграф 1, ако държава-членка докаже, че поради лоши атмосферни условия риболовните кораби, плаващи под нейния флаг, не са могли да използват обичайния си брой дни за риболов, тази държава-членка може да прехвърли дните, загубените от нейните кораби за риболов с УСР, до 31 януари от следващата година. Държавите-членки, които желаят да се възползват от това прехвърляне, предоставят на Комисията преди 1 януари 2009 г. заявление за допълнителния брой дни, за които корабът ще получи разрешение да извършва риболов на корифена с помощта на УСР по време на забранения период от 1 януари 2009 г. до 31 януари 2009 г. Това заявление се придружава от следната информация:

a) доклад, съдържащ подробна информация за прекратяването на съответните риболовни дейности, включително целесъобразната метеорологична информация;

б) име на кораба;

в) регистрационен номер;

г) външната маркировка, както е определена в приложение I към Регламент (ЕО) № 26/2004 на Комисията[48].

Комисията изпраща информацията, получена от държавите-членки, до изпълнителния секретариат на ГКРСМ.

3. Преди 1 ноември 2008 г. държавите-членки изпращат на Комисията доклад за изпълнението на мерките, посочени в параграф 1.

Член 30 Създаване на зони, забранени за определени риболовни дейности с цел да се защитят уязвимите дълбоководни местообитания

1. Забранява се риболовът с теглени драги и дънни трални мрежи в зоните, ограничени от линиите, съединяващи следните координати:

a) зона „Lophelia reef off Capo Santa Maria di Leuca“, забранена за дълбоководен риболов:

- 39° 27.72' N, 18° 10.74' E

- 39° 27.80' N, 18° 26.68' E

- 39° 11.16' N, 18° 04.28' E

- 39° 11.16' N, 18° 35.58' E

б) зона „The Nile delta area cold hydrocarbon seeps“, забранена за дълбоководен риболов:

- 31° 30.00' N, 33° 10.00' E

- 31° 30.00' N, 34° 00.00' E

- 32° 00.00' N, 34° 00.00' E

- 32° 00.00' N, 33° 10.00' E

в) зона „The Eratosthemes Seamount“, забранена за дълбоководен риболов:

- 33° 00.00' N, 32° 00.00' E

- 33° 00.00' N, 33° 00.00' E

- 34° 00.00' N, 33° 00.00' E

- 34° 00.00' N, 32° 00.00' E

2. Държавите-членки предприемат мерките, необходими за опазване на уязвимите дълбоководни местообитания в зоните по параграф 1, и по-специално осигуряват защитата на тези зони от въздействието на всяка дейност, различна от риболов, която застрашава съхраняването на характеристиките на тези специфични местообитания.

Член 31 Минимален размер на окото на тралните мрежи, разгърнати при определени локални и сезонни дълбоководни риболовни дейности с трал

1. Чрез дерогация от член 8, буква л) и член 9, параграф 3, точка 2 от Регламент (ЕО) № 1967/2006 държавите-членки имат право да продължат да дават разрешения на риболовните кораби под флага си да използват панели с мрежеста плетка с размер, по-малък от 40 mm на отвора при извършване на определени локални и сезонни дълбоководни риболовни дейности с трал, насочени към неподелени дълбоководни ресурси.

2. Параграф 1 се прилага единствено по отношение на риболовните дейности, които вече официално са разрешени от държавите-членки в съответствие с националното им законодателство в сила към 1 януари 2007 г. и не включват каквото и да е бъдещо увеличаване на риболовното усилие спрямо 2006 година.

3. Преди 5 януари 2008 държавите-членки представят на Комисията чрез обичайната информационна система списъка на корабите с разрешение в съответствие с параграф 1. Списъкът на корабите с разрешение включва следната информация:

a) име на кораба;

б) регистрационен номер на кораба в регистъра на флота на Общността (CFR) и външна маркировка съгласно посоченото в приложение I към Регламент (ЕО) № 26/2004 на Комисията;

в) разрешените риболовни дейности, осъществявани от всеки един кораб, от гледна точка на целевия/те ресурс/и, риболовната зона, така както е определена в Резолюция GFCM/31/2007/2 и разгърнатото риболовно съоръжение;

г) разрешен период за извършване на риболов.

4 Комисията изпраща информацията, получена от държавите-членки, до изпълнителния секретариат на ГКРСМ.

ГЛАВА VII Специални разпоредби за корабите на Общността, осъществяващи риболов на гренландска камбала в регулаторната зона на NAFO (Организацията за риболов в северозападната част на Атлантическия океан)

Член 32 Доклади за улова

1. Капитанът на кораб с разрешение за риболов на гренландска кимбала в съответствие с член 5 от Регламент (ЕО) 2115/2005 изпраща по електронен път на компетентните органи на страната на флага си доклад за улова, посочващ количеството гренландска кимбала, уловена от съответния кораб, като това задължение трябва да се изпълни и при липса на улов от този вид.

2. Предвиденият в параграф 1 доклад се предава за първи път най-късно до края на десетия ден след датата на влизане на кораба в регулаторната зона на NAFO или след началото на риболовния рейс. Докладът се представя на всеки пет дни. Когато за улова на гренландска камбала, съобщен в съответствие с параграф 1, се счита, че е изчерпал 75 % от разпределената квота на съответните държави-членки, капитанът на кораба започва да предава докладите на всеки три дни.

3. След получаване на доклада за улова всяка държава-членка го изпраща на Комисията. Комисията незабавно препраща тази информация на секретариата на NAFO.

Член 33 Допълнителни контролни мерки

1. Кораби с разрешение за риболов на гренландска камбала в съответствие с член 5 от Регламент (ЕО) № 2115/2005 имат право да влизат в регулаторната зона на NAFO, за да извършват риболов на вида гренландска камбала, единствено ако имат по-малко от 50 тона улов на борда си или ако достъпът е разрешен в съответствие с параграфи 2, 3 и 4.

2. Когато кораб с разрешение за риболов на гренландска камбала в съответствие с член 5 от Регламент (ЕО) № 2115/2005 има улов от зони извън регулаторната зона на NAFO от 50 или повече тона на борда си, той уведомява секретариата на NAFO по електронен път или по факс най-късно 72 часа преди влизането (ENT) в регулаторната зона на NAFO за количеството, задържан на борда улов, позицията (географска ширина/дължина), където капитанът счита, че корабът ще започне риболова си и очакваното време на пристигане на тази позиция.

3. Ако след уведомяването по параграф 2 инспектиращ кораб съобщи за намерението си да извърши инспекция, той уведомява съответния риболовен кораб за координатите на мястото за среща на двата съда, където да се извърши проверката. Мястото за среща няма да е на повече от 60 морски мили от позицията, където капитанът на плавателния съд счита, че корабът му ще започне да извършва риболов.

4. Ако кораб с разрешение за риболов на гренландска камбала в съответствие с член 5 от Регламент (ЕО) № 2115/2005 не е получил съобщение нито от секретариата на NAFO, нито от инспектиращия съд към момента на влизане в регулаторната зона на NAFO, че инспектиращ съд възнамерява да извърши проверка в съответствие с параграф 3, то риболовният кораб може да продължи да извършва риболов. Риболовният кораб може също така да започне риболовни дейности без предварителна инспекция, ако инспектиращият кораб не е започнал проверката в рамките на три часа след пристигането на риболовния кораб на мястото за среща.

Член 34 Зона за защита на коралите

Участък 3О на NAFO, определен в приложение VІІ, се затваря за каквато и да е риболовна дейност с дънно съоръжение.

ГЛАВА VIII Специални разпоредби за разтоварване на суша или предаване на замразена риба, уловена от кораби на трети държави в зоната на Конвенцията за риболова в североизточната част на Атлантическия океан (NEAFC)

Член 35 Пристанищен държавен контрол

Без да се засяга Регламент (ЕИО) № 2847/93 на Съвета и Регламент (ЕО) № 1093/94 на Съвета от 6 май 1994 г. за установяване на условията, при които риболовните кораби от трети страни могат да разтоварят директно и да търгуват със своя улов на пристанищата на Общността [49] , процедурите по настоящата глава се прилагат за разтоварване на суша или предаване между кораби в пристанищата на държавите-членки на замразена риба, уловена от риболовни кораби на трети държави в зоната на Конвенцията на NEAFC.

Член 36 Определени пристанища

Разтоварванията на суша и предаването на улов между кораби са разрешени единствено в определените за целта пристанища.

Държавите-членки определят място, което да се използва за разтоварвания на суша или място, близо до брега (определени пристанища), където са разрешени операциите по разтоварване на суша или предаване на улов между кораби по член 35. Държавите-членки уведомяват Комисията за всяка промяна в списъка от определените през 2007 г. пристанища най-малко петнайсет дни преди изменението да влезе в сила.

Комисията публикува списъка на определените пристанища и промените в него в серия „C“ на Официален вестник на Европейския съюз и осигурява достъп до него на своята интернет страница.

Член 37 Предварително известие за влизане в пристанище

1. Чрез дерогация от член 28д, параграф 1 от Регламент (ЕИО) № 2847/93 на Съвета капитаните на всички риболовни кораби или техни представители, превозващи риба по член 35, и които възнамеряват да влязат в пристанище с цел разтоварване на суша или предаване на улов на друг кораб, уведомяват компетентните органи на пристанището, което желаят да използват, най-малко три работни дни преди очакваното време на пристигане.

2. Уведомяването по параграф 1 от настоящия член се придружава от формуляра по част I от приложение X, като част A е надлежно попълнена, както следва:

a) формуляр PSC 1 се използва, когато риболовният кораб разтоварва на суша своя собствен улов;

б) формуляр PSC 2 се използва, когато риболовният кораб извършва операции по предаване на улов на друг кораб. В такива случаи за всеки прехвърлящ кораб се използва отделен формуляр.

3. Пристанищната държава-членка изпраща без забавяне копие на формуляра по параграф 2 до държавата на флага на риболовния кораб и, ако се касае за кораби, извършващи операции по предаване на улов на друг кораб — до държавата(ите) на флага на прехвърлящите кораби.

Член 38 Разрешение за разтоварване на суша или предаване на улов на друг кораб

1. Разтоварванията на суша или предаването на улов между кораби могат да бъдат разрешени от компетентните органи на пристанищната държава-членка, единствено ако държавата на флага на риболовния кораб, възнамеряващ да разтоварва на суша или предава улов, или ако се отнася за кораби, извършващи операции по предаване на улов извън пристанище — държавата/ите на флага на прехвърлящите кораби, е/са потвърдила/и чрез връщане на копие от формуляра, изпратен в съответствие с член 37, параграф 3, с надлежно попълнена част Б, че:

a) риболовният кораб, декларирал, че е уловил рибата, има достатъчна квота за декларираните видове;

б) количествата риба на борда са надлежно отчетени и взети предвид за изчисляването на всяко приложимо ограничение на улов или усилие;

в) риболовният кораб, декларирал, че е уловил рибата, има разрешение за риболов в декларираните зони;

г) декларираното присъствие на кораба в зоната на улов е потвърдено от данните VMS.

Операциите по разтоварване на суша или предаване на улов между кораби могат да започнат едва след като е получено разрешение от компетентните органи на пристанищната държава-членка.

2. Чрез дерогация от параграф 1 пристанищната държава-членка може да разреши цялото или част от разтоварването на суша да се извърши без наличието на потвърждението по параграф 1, но в такива случаи съответната риба трябва да се съхранява в склад под контрола на компетентните органи. Рибата се освобождава за продажба, за вземане от склада или транспортиране едва след като се получи потвърждението по параграф 1. Ако потвърждението не се получи в срок от 14 дни след разтоварването на суша, пристанищната държава-членка има право да конфискува и унищожи рибата съгласно националните си правила.

3. Компетентните органи на пристанищната държава-членка уведомяват без забавяне за своето решение дали ще разрешат разтоварването на суша или предаването на улов между кораби, като изпращат копие от формуляра, предвиден в част I от приложение X с надлежно попълнена част В, на Комисията и на секретаря на NEAFC, когато разтоварваната или предаваната на друг кораб риба е уловена в зоната на Конвенцията на NEAFC.

Член 39 Инспекции

1. Компетентните органи на държавите-членки осъществяват всяка година инспекции на най-малко на 15 % от разтоварванията на суша или предаването на улов от риболовните кораби на трети държави по член 35, които са извършени в техните пристанища.

2. Инспекциите обхващат контрол на цялото разтоварено на суша или предадено между кораби количество и включват кръстосана проверка чрез сравнение на количествата по видове, вписани в предварителното известие за разтоварване на суша и количествата по видове, разтоварени на суша или предадени между кораби.

3. Инспекторите правят максимално възможното, за да избегнат неоправдано забавяне на риболовния кораб и за да осигурят риболовният кораб да понася минимална намеса и неудобства, и за да се избегне влошаване на качеството на рибата.

Член 40 Доклади за инспекция

1. Всяка инспекция се документира чрез попълване на доклад за инспекцията, съставен в съответствие с част II от приложение X.

2. Копие от всеки доклад за инспекция се изпраща без забавяне на държавата на флага на инспектирания риболовен кораб и на държавата или държавите на флага на прехвърлящите кораби, когато риболовният кораб извършва операции по предаване на улов между кораби, и на Комисията и на секретаря на NEAFC, ако разтоварената или предадената на друг кораб риба е уловена в зоната на Конвенцията на NEAFC.

3. Оригиналът или завереното копие от всеки доклад за инспекция се изпраща при формулирано за целта искане до държавата на флага на инспектирания риболовен кораб.

ГЛАВА IX Специални разпоредби за корабите на Общността, извършващи риболов в зоната на Конвенцията за опазване на живите морски ресурси на Антарктика (CCAMLR)

Раздел 1 Ограничения и информация, които се изискват относно корабите

Член 41 Забрани и ограничения на улова

1. Целеви риболов на видовете по приложение VIII се забранява в зоните и по време на периодите, определени в същото приложение.

2. За нов и проучвателен риболов ограниченията върху улова и прилова, посочени в приложение ІX, се прилагат в подзоните, посочени в това приложение.

Член 42 Информация, изисквана относно кораби с разрешение за риболов в зоната на CCAMLR

1. Считано от 1 август 2008 г., освен информацията, изисквана относно получилите разрешение кораби по член 3, параграф 2 от Регламент (ЕО) № 601/2004, държавите-членки изпращат на Комисията следните данни по отношение на тези кораби:

a) номер на кораба по ММО (Международна морска организация) (ако има);

б) предишна държава на флага (ако е приложимо);

в) международна радиопозивна;

г) име и адрес на корабособственика/ците, и всеки друг ползвател/и, ако са известни;

д) място и дата на построяване;

е) вид на кораба;

ж) дължина;

з) цветни снимки на кораба, а именно:

(i) една снимка, не по-малка от 12 × 7 cm, показваща щирборда на кораба и неговата обща дължина и пълни структурни характеристики;

(ii) една снимка, не по-малка от 12 × 7 cm, показваща бакборда на кораба и неговата обща дължина и пълни структурни характеристики;

iii) една снимка, не по-малка от 12 × 7 cm, показваща кърмата, заснета пряко откъм кърмата;

и) мерките, предприети за осигуряване на защитена от неумело използване работа на уреда за сателитно наблюдение, инсталиран на борда.

2. Считано от 1 август 2008 г. и доколкото е осъществимо, държавите-членки изпращат на Комисията и следната информация, отнасяща се до кораби, получили разрешение да осъществяват риболов в зоната на CCAMLR:

a) име и адрес на лицето, осъществяващо дейност, ако е различно от корабособственика/иците;

б) имена и националност на капитана и, когато е приложимо — на капитана по риболова;

в) вид риболовен метод или методи;

г) бим (в m);

д) брутен регистриран тонаж;

е) вид и брой на комуникационните устройства на кораба (номера по INMARSAT А, В и С);

ж) обичаен състав на екипажа;

з) мощност на главния двигател или двигатели;

и) товароносимост (в тонове), брой трюмове за риба и техния капацитет (m³);

всякаква друга информация (напр. категория на леда), която е счетена за целесъобразна.

Член 43 Доклад за наблюдение на кораби

1. Ако капитанът на лицензиран риболовен кораб забележи риболовен кораб в зоната на Конвенцията, той документира максимално количество информация за всеки забелязан кораб, включително:

a) име и описание на кораба;

б) позивна на кораба;

в) регистрационен номер и Lloyds/ММО номер на кораба;

г) държава на флага на кораба;

д) снимки на кораба в подкрепа на изложеното в доклада;

е) всякаква друга релевантна информация относно наблюдаваните дейности на съответния кораб.

2. Капитанът незабавно изпраща доклад, съдържащ информацията по параграф 1, на държавата на флага си. Държавата на флага предоставя на секретариата на CCAMLR всеки такъв доклад, ако наблюдаваният кораб се занимава с незаконен, недеклариран и нерегулирани риболов съгласно стандартите на CCAMLR.

Раздел 2 Проучвателен риболов

Член 44 Участие в проучвателен риболов

1. Риболовни кораби, плаващи под флага на и регистрирани в Испания, за които е съобщено на CCAMLR съгласно разпоредбите на член 7 от Регламент (ЕО) № 601/2004, имат право да участват в проучвателен риболов с парагади на Dissostichus spp. в подзони 88.1 и 88.2 на ФАО, както и в участъци 58.4.1, 58.4.2, 58.4.3a), извън зоните под национална юрисдикция, и 58.4.3b), извън зоните под национална юрисдикция.

2. Не повече от един риболовен кораб на държава-членка може да извършва риболов в участъци 58.4.3a) и 58.4.3b) във всеки един момент.

3. По отношение на подзони 88.1 и 88.2, както и участъци 58.4.1 и 58.4.2 общите ограничения на улова и прилова за подзона и участък и тяхното разпределение между малките изследователски единици (SSRU) в рамките на тези подзони и участъци, са определени в приложение XIV. Риболовът във всяка SSRU се прекратява, когато отчетеният улов достигне посочените ограничения на улов и тази SSRU се затваря за риболов за останалата част от риболовната година.

4. Риболовът се извършва във възможно най-голям географски и батиметричен обхват, за да се получи информацията, необходима за определяне на риболовния потенциал и за да се избегне твърде голяма концентрация на улов и риболовно усилие. Все пак риболовът в участъци 58.4.1 и 58.4.2 се забранява на дълбочини, по-малки от 550 m.

Член 45 Системи за деклариране

Риболовните кораби, участващи в проучвателен риболов съгласно член 44, подлежат на следните системи за деклариране на улов и усилие:

a) системата за деклариране улов и усилие на пет дни, посочена в член 12 от Регламент (ЕО) № 601/2004, с изключение на това, че държавите-членки подават до Комисията докладите за улова и усилието не по-късно от два работни дни след края на всеки период на отчитане с цел незабавно препращане до CCAMLR. В подзони 88.1 и 88.2, както и в участъци 58.4.1 и 58.4.2 декларирането се прави от малките изследователски единици;

б) системата за месечно деклариране на улова и обхвата на риболовната дейност с точни координати, посочена в член 13 от Регламент (ЕО) № 601/2004;

в) общият брой и тегло на изхвърлените Dissostichus eleginoides и Dissostichus mawsoni , включително и тези, които отговарят на критерия за „желирано месо“, трябва да бъдат декларирани.

Член 46 Специални изисквания

1. Проучвателният риболов по член 44 се извършва съгласно член 8 от Регламент (ЕО) № 600/2004 на Съвета от 22 март 2004 г. за определяне на някои технически мерки при риболовни дейности в зоната, обхваната от Конвенцията за опазване на живите морски ресурси на Антарктика[50], по отношение на приложимите мерки за намаляване случайната смъртност на морски птици по време на риболов с парагади. Освен тези мерки:

a) изхвърлянето на рибни отпадъци при тези риболовни дейности се забранява;

б) корабите, вземащи участие в проучвателен риболов в участъци 58.4.1 и 58.4.2 и спазващи протоколите (A, Б или В) на CCAMLR за поставяне на тежести на парагадите, се освобождават от изискването за използване на нощно устройство; все пак, когато корабите хванат общо три морски птици, незабавно преминават отново към нощен риболов съгласно член 8 от Регламент (ЕО) № 600/2004;

в) кораби, участващи в проучвателен риболов в подзони 88.1 и 88.2, както и участъци 58.4.3a) и 58.4.3b), които хванат общо три морски птици, незабавно прекратяват риболова и им се забранява да ловят риба извън обичайния риболовен сезон до края на сезон 2007/2008.

2. Риболовните кораби, участващи в проучвателен риболов в подзони 88.1 и 88.2 на ФАО, подлежат на следните допълнителни изисквания:

a) на корабите е забранено да изхвърлят:

(i) нефт, горивни продукти или нефтени остатъци в морето, с изключение на разрешеното по приложение I към MARPOL 73/78 (Международна конвенция за предотвратяване на замърсяването от кораби);

(ii) битови отпадъци;

iii) кухненски отпадъци, които не преминават през решетка с не по-големи от 25 mm отвори;

(iv) селскостопански птици или части от тях (включително черупки от яйца);

(v) използвана вода в рамките на зоната от 12 морски мили от сушата или ледените покривки, или използвана вода, докато корабът пътува с по-малка от 4 морски възела скорост;

(vi) пепел от изгаряне; или

(vii) рибни отпадъци;

б) в подзони 88.1 и 88.2 не се внасят живи селскостопански птици или други живи птици и се забранява да се изхвърлят в подзони 88.1 и 88.2 каквито и да е почистени, но неконсумирани птици;

в) риболовът на Dissostichus spp. в подзони 88.1 и 88.2 се забранява в рамките на 10 морски мили от брега на Баленовите острови.

Член 47 Определение на замятане

1. За целите на настоящия раздел „замятане“ обхваща поставянето на една или повече парагади на едно единствено място. Точната географска позиция на дадено замятане се определя от централната точка на разгърнатата/ите парагада/и при деклариране на улова и усилието.

2. За да се счита като изследователско замятане:

a) всяко изследователско замятане трябва да бъде отделено на не по-малко от пет морски мили от друго изследователско замятане, като разстоянието се мери от средната географска точка на всяко от изследователските замятания;

б) всяко замятане се състои от най-малко 3 500 куки и не повече от 10 000 куки; то може да обхваща много отделни парагади, поставени на едно и също място;

в) всяко замятане на парагада трябва да има време на престой във водата от не по-малко от шест часа, измерени от времето на завършване на процеса на замятане до началото на процеса на изтегляне.

Член 48 Изследователски планове

Риболовните кораби, участващи в проучвателен риболов по член 44, осъществяват изследователски планове във всяка и всички SSRU, на които подзони 88.1 и 88.2, както и участъци 58.4.1 и 58.4.2 на ФАО, са разделени. Изследователският план се осъществява по следния начин:

a) при първото влизане в SSRU първите 10 замятания, наречени „първа серия“, се считат за „изследователски замятания“ и трябва да отговарят на критериите по член 63, параграф 2;

б) следващите 10 замятания, или 10 тона улов, в зависимост от това кое се достигне първо, се определят като „втора серия“. Замятанията във втората серия могат по преценка на капитана да се считат като част от нормален проучвателен риболов. Все пак, при условие че те отговарят на изискванията по член 63, параграф 2, тези замятания могат също да се считат за изследователски замятания;

в) при завършване на първата и втората серия замятания, ако капитанът желае да продължи да извършва риболов в SSRU, корабът трябва да предприеме „трета серия“, която следва да доведе до общо 20 изследователски замятания, извършени в трите серии. Третата серия замятания се извършва по времето, в което корабът пребивава в SSRU за първата и втората серия;

г) след извършване на 20 изследователски замятания, корабът може да продължи да извършва риболов в SSRU;

д) в SSRU A, B, C, E и G в подзони 88.1 и 88.2, когато площта на морското дъно, подходяща за риболов, е по-малка от 15 000 km², букви б), в) и г) не се прилагат и при завършването на 10 изследователски замятания корабът може да продължи да извършва риболов в рамките на тази SSRU.

Член 49 Планове за събиране на данни

1. Риболовните кораби, участващи в проучвателен риболов по член 44, осъществяват планове за събиране на данни във всяка и всички SSRU, на които подзони 88.1 и 88.2 на ФАО, както и участъци 58.4.1 и 58.4.2 са разделени. Планът за събиране на данни обхваща следните данни:

a) позицията и дълбочината на всеки край от всяка парагада при замятането;

б) времето на хвърляне, престой и изтегляне;

в) броят и видовете риба, изпуснати на повърхността;

г) броят на поставените куки;

д) видът на стръвта;

е) доколко стръвта е успешна (в %);

ж) видът на куката; и

з) морските условия, облачността и фазата на луната по време на поставянето на парагадите.

2. Всички данни съгласно параграф 1 се събират при всяко изследователско замятане; по-специално цялата риба при изследователско замятане, когато са уловени до 100 екземпляра риби, се измерва и най-малко 30 екземпляра риби се вземат като проби за биологични проучвания. Когато се уловят повече от 100 екземпляра риби, се прилага метод за вземане на проби на случаен принцип.

Член 50 Програма за маркиране

1. Всеки риболовен кораб, участващ в проучвателен риболов по член 44, осъществява програма за маркиране, както следва:

a) екземплярите от Dissostichus spp. се маркират и пускат обратно съгласно разпоредбите, посочени в програмата за маркиране и протокола на CCAMLR за проучвателен риболов на Dissostichus spp. Корабите прекъсват маркирането, едва след като са маркирали 500 екземпляри или спират риболова, когато са маркирали по един екземпляр на тон прясно тегло уловена риба;

б) програмата е насочена към екземпляри с всякакви размери с цел да се удовлетвори изискването за маркиране. Маркира се само риба кликач в добро състояние. Всички пуснати на свобода екземпляри трябва да бъдат двойно маркирани и връщанията трябва да обхванат възможно най-голяма географска област;

в) върху всички маркиращи знаци се отпечатва уникален пореден номер и място на връщане, така че произходът на поставените маркиращи знаци да може да бъде проследен в случай на повторно улавяне на маркирания екземпляр;

г) никой от уловените повторно маркирани екземпляри (т.е. уловени риби, на които вече е поставена маркиращ знак) не се освобождава повторно, дори и да е бил на свобода само за кратко време;

д) от всички уловени повторно маркирани екземпляри се вземат проби (дължина, тегло, пол, стадий на развитие на гонадите) и, ако е възможно, се прави дигитална снимка, отолитите се изваждат и маркиращият знак се отстранява;

е) всички съответни данни на маркиращия знак и всички данни, отразяващи повторното улавяне на екземпляр с маркиращ знак, се докладват пред CCAMLR в електронен вид във формата на CCAMLR в рамките на три месеца след като корабът напусне тези места за риболов;

ж) всичките съответни данни за маркиращия знак и всичките данни, отразяващи повторното улавяне на екземпляр с маркиращ знак, и данните относно екземплярите от повторното улавяне също се докладват в електронен вид във формата на CCAMLR пред съответния регионален регистър на данни от маркиращите знаци, съгласно подробното изложение в протокола на CCAMLR за маркиране.

2. Риба кликач, която е маркирана и пусната на свобода, не се приспада от ограниченията на улова.

Член 51 Научни наблюдатели и инспектори

1. Всеки риболовен кораб, участващ в проучвателен риболов по член 44, има най-малко двама научни наблюдатели на борда, единият от които е наблюдател, назначен съгласно схемата на CCAMLR за международно научно наблюдение, през цялото времетраене на всички риболовни дейности през риболовния период.

2. Всяка държава-членка при съблюдаване на реда и условията в съответствие със своите действащи законови и нормативни разпоредби, включително и тези, регламентиращи допустимостта на доказателства в съдилищата на съответната държава, взема предвид и предприема действия според докладите от инспектори, определени от съответната членка на CCAMLR по тази схема, аналогични на тези, които би предприела според докладите от своите собствени инспектори. Засегнатата договаряща страна и определящата инспекторите членка на CCAMLR си сътрудничат с цел да улеснят съдебните или други процедури в резултат на такъв доклад.

Член 52 Уведомления за намерения за участие в риболов на крил

Всяка държава-членка, която възнамерява да извършва риболов на крил в зоната на Конвенцията, уведомява секретариата на CCAMLR за своето намерение не по-малко от четири (4) месеца преди редовното годишно заседание на Комисията, непосредствено преди риболовната година, през която възнамерява да извършва риболов.

Член 53 Временна забрана на използването на дънни хрилни мрежи

1. Използването на хрилни мрежи в зоната на Конвенцията за цели, различни от научни изследвания, се забранява, докато Научният комитет не проучи и докладва за потенциалното въздействие от това съоръжение и Комисията не даде съгласието си въз основа на препоръката от Научния комитет, че такъв метод може бъде използван в зоната на Конвенцията.

2. Използването на хрилни мрежи за научни изследвания в по-дълбоки от 100 метра води се съобщава предварително на Научния комитет и се одобрява от Комисията, преди да започне съответното изследване.

3. Всеки кораб, който иска да премине транзитно през зоната на Конвенцията и носи на борда си хрилни мрежи, изпраща до секретариата на CCAMLR предварително известие за своето намерение, включително очакваните дати на преминаването си през зоната на Конвенцията. Всеки кораб, който разполага с хрилни мрежи в зоната на Конвенцията и не е изпратил такова предварително известие, се счита, че нарушава настоящите разпоредби.

Член 54 Временни ограничения на използването на дънно трално съоръжение във водите в открито море от зоната на Конвенцията за риболовните години 2007—2008 и 2008—2009

1. Използването на дънно трално съоръжение във водите в открито море от зоната на Конвенцията се ограничава до зоните, за които CCAMLR има действащи мерки за опазване по отношение на съоръжение от този вид.

2. Параграф 1 не се прилага към използването на дънно трално съоръжение при провеждане на научни изследвания в зоната на Конвенцията.

ГЛАВА X Специални разпоредби за корабите на Общността, осъществяващи риболов в зоната на SEAFO (Организацията за риболова в Югоизточния Атлантически океан)

Раздел 1 Разрешителен режим за корабите

Член 55 Разрешителен режим за корабите

1. Държавите-членки предоставят при възможност по електронен път на Комисията до 1 юни 2008 г. списъка на своите кораби с разрешение да извършват дейност в зоната на Конвенцията на SEAFO, като им издават разрешително за риболов.

2. Собствениците на кораби, включени в списъка по параграф 1, са физически или юридически лица на Общността.

3. Риболовните кораби имат право да получат разрешение да извършват дейност в зоната на Конвенцията на SEAFO единствено ако са в състояние да изпълнят изискванията и да поемат отговорностите, предвидени от Конвенцията на SEAFO и мерките за опазване и управление по нея.

4. Не се издава разрешително за риболов на кораби, за които е известно, че са извършвали незаконни, недекларирани и нерегулирани (ННН) риболовни дейности, освен ако новите собственици не представят достатъчни доказателства в подкрепа на това, че предишните собственици и оператори нямат законен, облагодетелстващ или финансов интерес в тези кораби или контрол над тях, или че ако се вземат предвид всички съответни факти, тези кораби не участват или не са свързани с ННН риболов.

5. Списъкът по параграф 1 включва следната информация:

a) име на риболовния кораб, регистрационен номер, предишни имена (ако са известни), и пристанището на регистрация;

б) предишен флаг (ако има);

в) международна радиопозивна (ако има);

г) име и адрес на собственика или собствениците;

д) вид на кораба;

е) дължина;

ж) име и адрес на оператора (управителя) или операторите (управителите) (ако е приложимо);

з) брутен регистриран тонаж; и

и) мощност на главния/те двигател/и.

6. След създаването на първоначалния списък на корабите с разрешение държавите-членки незабавно уведомяват Комисията за всяко допълнение, заличаване от и/или всяко изменение всеки път, когато бъдат направят такива промени.

Член 56 Задължения за корабите с разрешение

1. Корабите спазват всички съответни мерки на SEAFO за опазване и управление.

2. Корабите с разрешение съхраняват на борда си валидни сертификати от корабната регистрация и разрешително за риболов и/или за предаване на улов между кораби.

Член 57 Кораби без разрешение

1. Държавите-членки предприемат мерки за забрана на риболова, задържането на борда, предаването между кораби и разтоварването на суша на обхванатите от Конвенцията на SEAFO видове от страна на кораби, които не са вписани в списъка на SEAFO за корабите с разрешение.

2. Държавите-членки уведомяват Комисията за всяка фактическа информация, показваща, че има основателни причини за подозрение, че кораби, които не са от списъка на SEAFO за кораби с разрешение, извършват риболов и/или предаване между кораби на обхванатите от Конвенцията видове в зоната на последната.

3. Държавите-членки предприемат необходимите мерки, за да се осигури корабособствениците, включени в списъка на SEAFO за кораби с разрешение, да не участват или да не са свързани с риболовни дейности, извършвани от кораби, които не присъстват в списъка, в зоната на Конвенцията на SEAFO.

Раздел 2 Предаване на улов между кораби

Член 58 Забрана за предаване на улов между кораби в морето

Всяка държава-членка забранява предаването на улов в морето между кораби, плаващи под нейния флаг в зоната на Конвенцията на SEAFO, за обхванатите от същата Конвенция видове.

Член 59 Предаване на улов между кораби в пристанища

1. Риболовните кораби на Общността, които извършват риболов на обхванати от Конвенцията на SEAFO видове в зоната на същата конвенция предават улов на кораби в пристанището на договаряща страна по SEAFO единствено ако имат предварително разрешение от договарящата страна, в чието пристанище ще се извършва операцията. На риболовните кораби на Общността се разрешава да извършват предаване на улов между кораби единствено ако са получили това предварително разрешение за предаване на улов от държавата-членка на флага и от пристанищната държава.

2. Всяка държава-членка предприема необходимите мерки, за да осигури риболовните си кораби с разрешително да получат предварително разрешение за предаване на улов между кораби в пристанище. Държавите-членки правят също така необходимото предаването на улов между кораби да съответства на декларираните от всеки кораб количества улов и изискват уведомяване за операциите по предаване на улов между кораби.

3. Капитанът на риболовен кораб на Общността, който предава улов на друг кораб, наричан по-долу „приемащ кораб“, по време на предаването на улова информира държавата на флага на приемащия кораб за всяко количество улов от обхванати от Конвенцията на SEAFO видове, уловени в зоната на същата конвенцията, като съобщава видовете и количествата, датата на предаването на улова и мястото на осъществяване на улова, и предоставя на своята държава-членка на флага декларацията на SEAFO за предаване на улов между кораби съгласно формуляра, определен в част I от приложение XI.

4. Капитанът на риболовен кораб на Общността съобщава най-малко 24 часа предварително следната информация на договарящата страна по SEAFO, в чието пристанище се извършва предаването на улова между кораби:

- имената на риболовните кораби, които ще предават улов;

- имената на приемащите кораби;

- тонажа на улова по видове, който ще се предава на друг кораб;

- деня и пристанището на предаване на улова.

5. Не по-късно от 24 часа преди началото и в края на предаването на улова между кораби, когато това се извършва в пристанище на договаряща страна по SEAFO, капитанът на приемащия кораб под флага на Общността информира компетентните органи на пристанищната държава за количествата улов от видове, обхванати от Конвенцията на SEAFO, на борда на своя кораб и изпраща декларация на SEAFO за предаване на улов между кораби до тези компетентни органи в срок от 24 часа.

6. 48 часа преди разтоварване капитанът на приемащия кораб под флага на Общността изпраща декларация на SEAFO за предаване на улов между кораби до компетентните органи на пристанищната държава, където се извършва разтоварването на суша.

7. Всяка държава-членка предприема целесъобразните мерки, за да провери точността на получената информация и си сътрудничи с държавата на флага, за да осигури разтоварванията да съответстват на декларираното уловено количество от всеки кораб.

8. Всяка държава-членка с кораби с разрешение за риболов в зоната на Конвенцията на SEAFO за видовете, обхванати от Конвенцията на SEAFO, съобщава до 1 юни 2008 г. на Комисията подробни данни за предаването на улов между корабите под нейния флаг.

Раздел 3 Опазващи мерки за управлението на уязвимите дълбоководни местообитания и екосистеми

Член 60 Затворени зони

Всички риболовни дейности за обхванатите от Конвенцията на SEAFO видове от страна на риболовните кораби на Общността се забраняват в зоните, определени по-долу:

а) подучастък A1

- Dampier Seamount

10o00’S 02o00’W 10o00’S 00o00’E

12o00’S 02o00’W 12o00’S 00o00’E

- Malahit Guyot Seamount

11o00’S 02o00’W 11o00’S 04o00’W

13o00’S 02o00’W 13o00’S 04o00’W

б) подучастък B1

- Molloy Seamount

27o00’S 08o00’E 27o00’S 10o00’E

29o00’S 08o00’E 29o00’S 10o00’E

в) участък С

- Schmidt-Ott Seamount & Erica Seamount

37o00’S 13o00E 37o00’S 17o00’E

40o00’S 13o00E 40o00’S 17o00’E

- Africana seamount

37o00’S 28o00E 37o00’S 30o00E

38o00’S 28o00E 38o00’S 30o00E

- Panzarini Seamount

39o00’S 11o00’E 39o00’S 13o00’E

41o00’S 11o00’E 41o00’S 13o00’E

г) подучастък C1

- Vema Seamount

31o00’S 08o00’E 31o00’S 09o00’E

32o00’S 08o00’E 32o00’S 09o00’E

- Wust Seamount

33o00’S 06o00’E 33o00’S 08o00’E

34o00’S 06o00’E 34o00’S 08o00’E

д) участък D

- Discovery, Junoy, Shannon Seamounts

41o00’S 06o00’W 41o00’S 03o00’E

44o00’S 06o00’W 44o00’S 03o00’E

- Schwabenland & Herdman Seamounts

44o00’S 01o00’W 44o00’S 02o00’E

47o00’S 01o00’W 47o00’S 02o00’E

Член 61 Възобновяване на риболова в затворена зона

1. Никаква риболовна дейност не може да бъде възобновена в затворена зона по член 60, до момента в който държавата на флага не обозначи и картира уязвимите морски екосистеми, включително подводни възвишения, хидротермални цепнатини и студеноводни корали в зоната, и не осъществи оценка на въздействието върху тези уязвими морски екосистеми от което и да е подновяване на риболовна дейност.

2. Резултатите от обозначаването, картирането и оценката на въздействието, осъществени в съответствие с параграф 1, се представят от държавата на флага на Комисията с оглед предаване на годишното заседание на Научния комитет на SEAFO.

3. Държавите-членки могат да представят на Комисията планове за изследователски риболов с оглед на оценка на въздействието от риболовните дейности върху устойчивото развитие на рибните ресурси и върху уязвимите морски местообитания.

Раздел 4 Мерки за намаляване на случайното хващане на морски птици

Член 62 Информация за взаимодействията с морски птици

До 1 юни 2008 г. държавите-членки събират и предоставят на Комисията цялата налична информация за взаимодействията с морски птици, включително случайното хващане от техните риболовните кораби, извършващи риболов на видовете, обхванати от Конвенцията на SEAFO.

Член 63 Мерки за намаляване на отрицателните въздействия

1. Всичките кораби на Общността, които извършват риболов южно от паралел с 30 градуса южна ширина, носят на борда си и използват парагади с въдици, на които има серпентини за сплашване на птиците (въдици със серпентини):

- въдиците със серпентини съответстват на насоките за изработка и разгъване на това риболовно съоръжение, определени в част II от приложение XI;

- въдиците със серпентини се поставят на парагадите винаги преди навлизане във водите южно от паралел с 30 градуса южна ширина;

- когато е възможно, корабите следва да използват и още един парагад с такива въдици със серпентини в случаи на голямо изобилие на птици и период на повишена активност на птиците;

- всички кораби носят резервни въдици със серпентини, които са готови за непосредствено използване.

2. Парагадите се залагат само през нощта (тоест по времето на навигационния полумрак[51]). По време на риболов с парагади нощем се използват само минималните корабни светлини, необходими с оглед безопасността.

3. Изхвърлянето на рибни отпадъци се забранява, когато се залага риболовното съоръжение. Изхвърлянето на рибни отпадъци по време на замятането на съоръжението трябва да се избягва. Всяко такова изхвърляне се извършва, когато е възможно, от противоположната страна на кораба спрямо страната, откъм която се извършва замятането. За кораби или риболовни дейности, за които няма изискване да се задържат рибните отпадъци на борда, трябва да се